CELEX: 32020D1493
Language: hu
Date: 2020-10-12 00:00:00
Title: A Tanács (EU) 2020/1493 határozata (2020. október 12.) az Európai Unió által az Európai Unió és a Svájci Államszövetség közötti, az uniós és a svájci kibocsátáskereskedelmi rendszer összekapcsolásáról szóló megállapodással létrehozott vegyes bizottságban a megállapodás I. és II. mellékletének módosításával, valamint a kapcsolástechnikai szabványok elfogadásával kapcsolatban képviselendő álláspontról (EGT-vonatkozású szöveg)

16.10.2020   
               
               
                  HU
               
               
                  Az Európai Unió Hivatalos Lapja
               
               
                  L 343/16
               
            
         A TANÁCS (EU) 2020/1493 HATÁROZATA
         (2020. október 12.)
         az Európai Unió által az Európai Unió és a Svájci Államszövetség közötti, az uniós és a svájci kibocsátáskereskedelmi rendszer összekapcsolásáról szóló megállapodással létrehozott vegyes bizottságban a megállapodás I. és II. mellékletének módosításával, valamint a kapcsolástechnikai szabványok elfogadásával kapcsolatban képviselendő álláspontról
         (EGT-vonatkozású szöveg)
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Európai Unió és a Svájci Államszövetség közötti, az uniós és a svájci kibocsátáskereskedelmi rendszer összekapcsolásáról szóló megállapodást (1) (a továbbiakban: a megállapodás) az Unió az (EU) 2018/219 tanácsi határozattal (2) kötötte meg, és az 2020. január 1-jén lépett hatályba.
                  
               
                     (2)
                  
                  
                     A megállapodás értelmében a megállapodással létrehozott vegyes bizottság (a továbbiakban: a vegyes bizottság) határozatot hozhat a svájci jegyzékkezelő és az uniós központi tisztviselő által kidolgozott és a megállapodás II. mellékletében foglalt elveken alapuló kapcsolástechnikai szabványokról (Linking Technical Standards – LTS), amelyek ismertetik a svájci kiegészítő ügyleti jegyzőkönyv (SSTL) és az európai uniós ügyleti jegyzőkönyv (EUTL) közötti stabil és biztonságos kapcsolat létrehozásának részletes követelményeit. A kapcsolástechnikai szabványok ezután a vegyes bizottság határozatával történő elfogadásukat követően lépnek hatályba.
                  
               
                     (3)
                  
                  
                     A megállapodás I. mellékletét a megállapodásnak megfelelően és a kibocsátásiegység-forgalmi jegyzékek összekapcsolása terén elért eredmények figyelembevételével módosítani kell annak érdekében, hogy a megállapodás hatálybalépését követően első alkalommal Svájchoz besorolt légijármű-üzembentartókkal kapcsolatos igazgatási feladatok tekintetében zökkenőmentes legyen az átmenet.
                  
               
                     (4)
                  
                  
                     A II. mellékletet módosítani kell annak érdekében, hogy a kibocsátásiegység-forgalmi jegyzékek közötti kapcsolat létrehozásához nagyobb, de egyenértékű technológiai eszköztár álljon rendelkezésre.
                  
               
                     (5)
                  
                  
                     A vegyes bizottság a 2020-ban tartandó harmadik ülésén a tervek szerint elfogadja a kidolgozott kapcsolástechnikai szabványokat.
                  
               
                     (6)
                  
                  
                     Helyénvaló meghatározni az Unió által a vegyes bizottságban képviselendő álláspontot, mivel a kapcsolástechnikai szabványok kötelező érvényűek lesznek az Unióra nézve.
                  
               
                     (7)
                  
                  
                     A kapcsolástechnikai szabványok elfogadása a megállapodás végrehajtásának fontos eleme, amely lehetővé teszi a kapcsolat műszaki alapjainak megteremtését, valamint a műszaki előírások kiindulási alapjának felvázolását az architektúra, a szolgáltatás és a biztonság tekintetében.
                  
               
                     (8)
                  
                  
                     Célszerű, hogy a vegyes bizottság a megállapodás alapján létrehozzon egy munkacsoportot, amely segítséget nyújt a vegyes bizottságnak a megállapodás szerinti, azzal kapcsolatos feladatai ellátásához, hogy technikai iránymutatásokat dolgozzon ki a megállapodás megfelelő végrehajtásának biztosítása érdekében, ideértve az SSTL és az EUTL közötti stabil és biztonságos kapcsolat létrehozását. A munkacsoportban részt kell vennie legalább a svájci jegyzékkezelőnek és az uniós központi tisztviselőnek.
                  
               
                     (9)
                  
                  
                     Ezért a vegyes bizottságban az Unió által képviselendő álláspontnak a vegyes bizottság határozattervezetén kell alapulnia,
                  
               ELFOGADTA EZT A HATÁROZATOT:
         
            1. cikk
            Az Európai Unió és a Svájci Államszövetség közötti, az uniós és a svájci kibocsátáskereskedelmi rendszer összekapcsolásáról szóló megállapodással létrehozott vegyes bizottság harmadik ülésén a megállapodás I. és II. mellékletének módosításával, a kapcsolástechnikai szabványok elfogadásával, valamint a megállapodás 12. cikkének (5) bekezdése alapján egy munkacsoport létrehozásával kapcsolatban az Unió által képviselendő álláspont a vegyes bizottság határozattervezetén alapul. (3)
            
            A vegyes bizottság határozattervezetének kisebb módosításairól a vegyes bizottságban részt vevő uniós képviselők újabb tanácsi határozat nélkül is megállapodhatnak.
         
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2020. október 12-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 322., 2017.12.7., 3. o.
         
         
            (2)  A Tanács (EU) 2018/219 határozata (2018. január 23.) az Európai Unió és a Svájci Államszövetség közötti, az uniós és a svájci kibocsátáskereskedelmi rendszer összekapcsolásáról szóló megállapodás megkötéséről (HL L 43., 2018.2.16., 1. o.).
         
            (3)  Lásd az ST 10836/20 dokumentumot a http://register.consilium.europa.eu oldalon.